
    
      
        
          
        
      

    


Alexandru Sprînceană

Umbrele Zeilor 

Fragmente Dintr-o Teorie A Infinitului



  
    
    
      This is a work of fiction. Similarities to real people, places, or events are entirely coincidental.

    
    

    
      UMBRELE ZEILOR: FRAGMENTE DINTR-O TEORIE A INFINITULUI

    

    
      First edition. October 9, 2025.

      Copyright © 2025 Alexandru Sprînceană.

    

    
    
      Written by Alexandru Sprînceană.

    

    
      10 9 8 7 6 5 4 3 2 1

    

  



	[image: ]

	 
	[image: ]





[image: ]


Setea

Lama îmi curăță plăcut fața. Sentimentul prospețimii mă învăluie. Doamne, cât mi-e de bine și totodată, cât mi-e de rău. Setea, setea îmi usucă gâtul. O picătură aș sorbi, măcar o picătură. Dar nu, de azi - nimic, nici o picătură. Ieri a fost pentru ultima oară. Jur!

Dușul. Apa rece mă readuce la viață, mă trezește din somn. Începe o nouă zi. De azi - nimic, nicicând, niciodată.

În drum spre serviciu, simt aerul umed al dimineții. Oare a plouat noaptea? Nu-mi pot aduce aminte. Ieri, Doamne, ce-a fost ieri? De fapt, nu-mi pasă. Simt cum îmi revin puterile, simt bucuria care mă cuprinde, încrederea că totul va fi bine. Nicicând, niciodată, nici o picătură. 

Și totuși, setea, ah, dacă aș putea s-o înlocuiesc. Dar cu ce? Apa, apa e bună, ea aduce viață, dar setea, setea rămâne.

Un fior mă cuprinde, parcă aș ameți, nu, îmi revin. Și știu că ziua de azi va fi cea mai grea, dar mâine va fi bine. Și totul se va schimba. De dincolo, de departe, din viitor voi privi înapoi cu mândrie, spunându-mi: "Puternic nu e cel ce biruie pe alții, nu, e cel ce se biruie pe sine". Bune cuvinte, oare autorul lor a trecut prin chinurile mele? Poate, da, poate, nu. Pe stradă lumea se grăbește. Of, și iarăși stația e plină. Oameni, zeci de oameni, mohorâți, plictisiți, plini de griji. Dar ce știu ei despre grijile mele? Ce știu ei despre sete...?

Setea. Nu, nicicând, niciodată.

Copii aleargă, țipă. Îmi amintesc că nici eu la vârsta lor nu mă grăbeam la școală. Copilărie, dulce copilărie. Copilărie fără sete. Aș vrea să-mi amintesc când a început totul. La 18-20 de ani? Nu mai știu.

Mi-aduc aminte doar de lună, o lună mare, rotundă, o lună roșie. Și setea.

În troleibuz simt mirosurile oamenilor, parfum de femei: dulce, amar, plăcut, dezgustător și, desigur, transpirația bărbaților, mirosul alcoolului. Doamne, mă doare nasul!

Sânge. Simt mirosul sângelui. Puțin mai departe observ o domnișoară cu mâna bandajată. Setea. Mă cuprinde setea. Nu, nicicând, niciodată.

Cu grabă, cobor din troleibuz. Două stații până la serviciu le merg pe jos. Ispita-i prea mare, mai bine mă bucur de frumusețea orașului.

Doamne, la ce a ajuns omenirea! Clădiri - imense clădiri. Și, totuși, la sat e mai bine, acolo e liniște, acolo m-am născut. Gândurile, haoticele mele gânduri, încep fără a sfârși. Câteodată pare că totul e un vis, că nu există nimic, doar eu, iar ceilalți - ei sunt puși pentru a mă urmări, a mă analiza. Lumea cunoaște ceva ce nu știu eu, ceva la ce ar trebui să ajung singur. Dar eu... ajung la serviciu. Ziua trece ca toate zilele, rutină, nimic mai mult. Și mă bucur, mă bucur că am uitat de sete. Un gând mă tulbură: poate sunt bolnav, poate ar trebui să mă adresez la un medic, un psihiatru sau, mai degrabă, la un preot. Știu că nu sunt la fel ca alții și, totuși... După serviciu hoinăresc prin oraș, nu vreau acasă, nu mă așteaptă nimeni. Doar calculatorul. Nu prea vorbește, dar știe să asculte. Fără să vreau, picioarele mă-ndreaptă în parcul de la Râșcani. Pe malul lacului arunc cu pietre-n apă. Perechi, perechi...

Perechi în bărci, perechi pe bănci, perechi pe trotuare, perechi peste tot și doar eu, singur-singurel. Singurătatea mă apasă și încep să alerg, nu știu unde, dar undeva, unde nu va mai fi nimeni, doar eu și setea mea. Alerg, alerg printre copaci mai departe de oameni, mai departe de tot, mă-mpiedic și cad. Mirosul ierbii boțite mă amețește plăcut, ah, ce bine e. Doar eu și setea. Nu, cineva mai este, îi simt mirosul și nu numai unul. Observ în dreapta mea o pereche. O pereche puțin speriată de apariția mea neașteptată. Setea. Doamne, iarăși, setea.

Mă întind pe spate. Luna, mă cheamă luna. Mă uit la perechea speriată, încerc să zâmbesc, dar îmi iese un rânjet. Setea. Simt cum corpul mi se transformă. Setea. Și jur că azi e pentru ultima oară. De mâne, nicicând, niciodată.

Setea, blestemată sete.

Har-kun, stăpânul planetelor Ar-kuh, Mar-dur şi Nar-din, lua masa împreună cu Ar-hut, vasalul său. La felul întâi se servea ha-kan, salată de insecte amestecată cu larve. Din cauza că insectele erau vii şi tot timpul încercau să evadeze din farfurii, Har-kun se folosea de toate patru mâinile pe care le avea, doar Ar-hut mânca cu trei, una o pierduse în campania precedentă. Ambii aveau o statură impunătoare, semănau mult a rugbiști. Aveau câte patru ochi, doi în față şi câte unul prin părți, fapt ce le permitea să vadă pe o rază de aproape trei sute șaizeci de grade de jur împrejur. Nasul îl aveau turtit, cele două nări aproape nu se observau, gura mare părea că ajunge de la o ureche la alta, capul chel semăna cu o ceafă de șarpe. În timpul mesei erau tăcuți, atât la felul întâi, cât și la al doilea. Doar după ce au savurat bucatele, Har-kun se întinse, râgâi și începu vorba:

-  Suveranul nostru e nemulțumit, prea mult timp s-a pierdut încercând să cucerim planeta acestor viermi. 

-  Acești viermi învață foarte repede. Noi le-am distrus aproape toate orașele de la suprafață, ei s-au ascuns în vizuinile lor de sub pământ. Industria lor de arme se dezvoltă cu o viteză înfricoșătoare. 

-  Așa a fost tot timpul pe vreme de război. 

-  Poate da, dar... primii noștri cercetași, încă cu câțiva zeci de ani în urmă, povesteau despre un război straniu. De fapt nici nu era război, mai mult o goană  înarmată, pe care acești viermi cu mâni şi picioare o numeau "Războiul rece". 

-  Cunosc situația, am citit rapoartele. Altceva mă interesează, atâta timp cât le detectam semnalele de comunicație și le descifram cu ușurință, știam ce planuri au, acum nimic, niciun semn! Har-kun făcu o pauză, apoi continuă: 

-  Vorbeau despre o armă, care ar putea să ne distrugă, vorbeau entuziasmați, acum, nimic, tăcere. 

-  Din când în când, mai detectăm câte un semnal Morse. Ce denumire prostească! 

-  Da, și toate semnalele ne-au indus în eroare.

Ar-hut se ridică în picioare și se apropie de biroul cu ultimele rapoarte. 

-  Avem pierderi, pierderi mari. Mai ușor ar fi să distrugem planeta. 

-  Pentru ea am venit aici, nu pentru a ne juca de-a războiul. Și, totuși, pentru a lupta, trebuie să se unească, deci au nevoie de comunicare, dar cum? Ar-hut, dați senzorii la maxim, trebuie să fie ceva, trebuie. Căutați! Ultimul cuvânt îl strigă. 

-  Altfel, am putea să pierdem războiul, cine știe... 

Ar-hut strânse câteva rapoarte, porni să iasă, însă, se opri în ușă și spuse: 

-  Sunt doar niște râme. 

-  Și noi am fost niște râme cândva, acum suntem stăpânii galaxiei.

După ce rămase singur, Har-kun privi spre pământ şi-şi spuse: 

-  Trebuie să fie ceva , trebuie...

Locotenentul Petru aștepta la geam, din clipă în clipă vor sosi ordinele pentru contraatac. Deodată, un porumbel apăruse, Petru îi deschise și el zbură înăuntru, în sfârșit şi ordinele. Întinse mâna şi porumbelul se așeză pe ea, iar el rosti: "Lăsați, lăsați porumbeii să zboare".

